བརྩེ་བའི་ཡོན་ཏན་ནི།སྔོན་སློབ་པ་ལམ་གྱི་གནས་སྐབས་སུ་སྙིང་རྗེ་ཆེན་པོ་ཡང་ཡང་གོམས་པ་དེ་ཉིད་མཐར་ཕྱིན་པའི་དབང་གིས་སེམས་ཅན་སྡུག་བསྔལ་གྱིས་མནར་བ་ལ་སྙིང་རྗེ་ཕུལ་དུ་བྱུང་བ་མི་སྐྱེ་བའི་གནས་མེད།དེ་ཡང་སྡུག་བསྔལ་གྱི་བྱེ་བྲག་དུ་མས་མནར་བའི་སེམས་ཅན་ནམ་མཁའི་མཐའ་དང་མཉམ་པ་དུས་རྒྱུན་དུ་ཡོད་ཅིང༌།དེ་ཉིད་མི་མཁྱེན་པའི་སྐབས་ཀྱང་མི་སྲིད་པས་དེ་དག་ལ་དམིགས་པའི་སྙིང་རྗེ་ཆེན་པོ་ཡང་དུས་རྟག་ཏུ་རྒྱུན་ཆད་མེད་པར་འབྱུང་ལ།དེ་ལ་བརྟེན་ནས་འགྲོ་བའི་དོན་རྒྱུན་ཆད་མེད་པ་དེའང་འབྱུང་བ་ཡིན།།